6 โครงการดำเนินงานในอนาคต

6.1 โครงการศึกษาความเหมาะสมในการวางท่อน้ำดิบพื้นที่ปริมณฑลตะวันออก

ตามที่รัฐบาลกรมทรัพยากรธรณี มีนโยบายและมาตรการอย่างชัดเจนในการแก้ไขปัญหาแผ่นดินทรุด
อันเนื่องจากการใช้น้ำบาดาล ทั้งในเขตกรุงเทพฯและปริมณฑล
โดยการระงับการอนุญาตการขุดเจาะบ่อน้ำบาดาลเพิ่มเติมมาตรการเพิ่มอัตราค่าน้ำบาดาลจาก
3.50 บาท ต่อ ลบ.ม. เป็น 8.50 บาท ต่อ ลบ.ม. ตลอดจนการปิดบ่อบาดาลทั้งหมด
ตั้งแต่มกราคม 2547 เป็นต้นไป บริษัทฯ
จึงได้ดำเนินการศึกษาหาแนวทางในการสนับสนุนผู้ใช้น้ำในภาคอุตสาหกรรมเหล่านั้นโดยเฉพาะในบริเวณปริมณฑลตะวันออกที่อยู่ในภาวะวิกฤต
ผลการศึกษาความเหมาะสมและความเป็นไปได้ในการวางท่อส่งน้ำดิบไปสู่บริเวณดังกล่าวมีความเป็นไปได้สูง
โดยเป็นการเชื่อมต่อท่อจากเส้นท่อสายหลักในพื้นที่ฉะเชิงเทรา เป็นระยะทางประมาณ 66.3
กิโลกรัม มายังกลุ่มนิคมอุตสาหกรรมบางปู บางพลี ลาดกระบัง และสนามบินสุวรรณภูมิ
โดยจะสามารถให้บริการจ่ายน้ำได้มากถึงร้อยละ 50 ของความต้องการในระยะเริ่มต้น
หรือประมาณ 22 ล้านลบ.ม./ปี ขณะนี้
อยู่ระหว่างการประสานกับการนิคมอุตสาหกรรมแห่งประเทศไทย
คาดว่าจะดำเนินการสำรวจและออกแบบรายละเอียดได้ในปี 2547
โดยมีมูลค่าการลงทุนรวมประมาณ 850 ล้านบาท
ใช้เวลาในการสำรวจออกแบบรายละเอียดและก่อสร้างประมาณ 2 ปี

6.2 โครงการศึกษาความเหมาะสมในการวางท่อส่งน้ำดิบปราจีนบุรี

บริษัท ฯ ได้ทำการศึกษาความเป็นไปได้ของโครงการแล้วเสร็จเมื่อเดือน ตุลาคม 2544
พบว่าจากการขยายตัวของภาคอุตสาหกรรมที่คาดว่า จนเกิดขึ้นในพื้นที่โครงการ ได้แก่
เขตพื้นที่อำเภอกบินทร์บุรี อำเภอศรีมหาโพธิ์ และอำเภอนาดี มีความต้องการใช้น้ำประมาณ 45
ล้าน ลบ.ม. ต่อปี แหล่งน้ำดิบที่เหมาะสมคือ อ่างเก็บน้ำใสน้อยใสใหญ่
โครงการประกอบด้วยระบบท่อส่งน้ำ ขนาด 900-1350 มม. ความยาวท่อรวม 64.40 กม.
อย่างไรก็ตามเนื่องจาก โครงการก่อสร้างอ่างเก็บน้ำใสน้อยใสใหญ่ของทางราชการมีความล่าช้า
บริษัท ฯจึงได้ทบทวนการศึกษาเพิ่มเติมในการพัฒนาโครงการโดยใช้แหล่งน้ำใกล้เคียง
เป็นแหล่งน้ำดิบสำหรับโครงการก่อนที่อ่างเก็บน้ำใสน้อยใสใหญ่ จะก่อสร้างแล้วเสร็จ
โดยขณะนี้อยู่ระหว่างการศึกษาทบทวน

6.3 โครงการศึกษาความเหมาะสมในการวางท่อส่งน้ำดิบจังหวัดนครราชสีมา

จากปัญหาขาดแคลนน้ำเพื่อการอุปโภคบริโภคและอุตสาหกรรมในเขตเทศบาลนครนครราชสีมา
เนื่องจากแหล่งน้ำที่ใช้อยู่เดิมคืออ่างเก็บน้ำลำตะคอง สามารถจัดสรรน้ำได้เพียง 25 ล้านลบ.ม./ปี
ไม่เพียงพอต่อความต้องการใช้น้ำที่เพิ่มสูงขึ้นอย่างต่อเนื่องในปัจจุบัน
โดยกรมโยธาธิการได้ศึกษาโครงการจัดหาน้ำดิบเพื่อตอบสนองความต้องการที่มีมากขึ้น
โดยวางท่อส่งน้ำจากอ่างเก็บน้ำลำแซะเป็นระยะทาง 71 กิโลเมตร
มาเสริมให้กับประปาในเขตเทศบาลเมือง ประมาณการวงเงินลงทุนรวม 1,800 ล้านบาท บริษัทฯ
ได้ทำการศึกษาแนวทางร่วมลงทุนและบริหารระบบสูบส่งทั้ง 2 เส้นท่อ
คือทั้งระบบเส้นท่อเดิมและเส้นท่อใหม่ โดยได้ว่าจ้างบริษัทที่ปรึกษาทำการศึกษาความเป็นไปได้
ในการพัฒนาโครงการในเชิงธุรกิจ การศึกษาแล้วเสร็จเมื่อเดือน สิงหาคม 2546
ขณะนี้อยู่ระหว่างการประสานงานกับเทศบาลนครนครราชสีมา
ซึ่งเป็นผู้ใช้น้ำเป้าหมายหลักของโครงการ ในการลงทุนหรือร่วมลงทุนโครงการ

ทั้งนี้ ในการศึกษาความเหมาะสมของโครงการต่างๆ บริษัทฯ
ได้กำหนดผลตอบแทนการลงทุนในอัตราประมาณร้อยละ 15
เพื่อใช้กำหนดราคาค่าน้ำดิบของแต่ละโครงการ นอกจากนี้
ปัจจัยที่อาจมีผลกระทบต่อโครงการข้างต้นและอาจส่งผลให้โครงการดังกล่าวไม่สามารถดำเนินการตามแผน
บริษัทฯ ได้เปิดเผยไว้ในส่วนปัจจัยความเสี่ยงแล้ว

นอกจากนี้ บริษัทฯ ยังมีนโยบายขยายไปสู่ธุรกิจเกี่ยวเนื่อง เช่น
การลงทุนในโรงงานผลิตท่อเพิ่มเติม
การผลิตตู้น้ำดื่มหยอดเหรียญอัตโนมัติและจัดตั้งโรงงานน้ำดื่มบรรจุขวด การติดตั้งมาตรวัดน้ำอัตโนมัติ
การให้บริการด้านระบบเครือข่ายผ่านไฟเบอร์ออพติกและระบบ SCADA
การดำเนินธุรกิจจำหน่ายสารเคมีในการผลิตน้ำประปา
ซึ่งโครงการดังกล่าวทั้งหมดจะใช้วงเงินลงทุนประมาณ 500 ล้านบาทและจะดำเนินการในประมาณปี
2547-2551 และบริษัท ยูนิเวอร์แซลฯ ซึ่งเป็นบริษัทย่อยของบริษัทฯ
มีแผนการลงทุนในกิจการแปรรูปประปา ระยะ 3 ปี ข้างหน้า อาทิ
สัมปทานกิจการประปาจังหวัดระยอง ขอนแก่นและประปาตามเกาะต่างๆ เช่นเดียวกับที่บริษัท
ยูนิเวอร์แซลฯ ได้ดำเนินการแล้วที่เกาะสีชัง โดยมีวงเงินลงทุนประมาณ 1,500 ล้านบาท